VENDIM
Nr. 549, datë 29.9.2021

PËR MIRATIMIN E LLOJEVE TË ARMATIMIT, TË LËNDËVE NEUROPARALIZUESE, TË MJETEVE DHE TË PAJISJEVE TË TJERA KUFIZUESE, PËR PËRDORIMIN E FORCËS NGA GARDA 
E REPUBLIKËS SË SHQIPËRISË

Në mbështetje të nenit 100 të Kushtetutës dhe të pikës 2, të nenit 62, të ligjit nr. 33/2021, “Për Gardën e Republikës së Shqipërisë”, me propozimin e ministrit të Brendshëm, Këshilli i Ministrave

VENDOSI:

1. Miratimin e llojeve të armatimit, të lëndëve neuroparalizuese (lëndë kimike për kontrollin e turmave), të mjeteve dhe të pajisjeve të tjera kufizuese, për përdorimin e forcës nga Garda e Republikës së Shqipërisë, sipas tekstit të lidhjes nr. 1, që i bashkëlidhet këtij vendimi dhe është pjesë përbërëse e tij.
2. Deri në rinovimin e plotë të armatimit, strukturat e Gardës së Republikës së Shqipërisë përdorin armatimin e pajisjet aktuale.
3. Vendimi nr. 830, datë 1.12.2003, i Këshillit të Ministrave, “Për pajisjen e punonjësve të Gardës së Republikës së Shqipërisë me armatim dhe mjete teknike të posaçme”, i ndryshuar, shfuqizohet.
4. Ngarkohen Ministria e Brendshme dhe Garda e Republikës së Shqipërisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

LIDHJA NR. 1
LLOJET E ARMATIMIT, LËNDËT NEUROPARALIZUESE (LËNDË KIMIKE PËR KONTROLLIN E TURMAVE), MJETET DHE PAJISJET E TJERA KUFIZUESE, PËR PËRDORIMIN E FORCËS NGA GARDA E REPUBLIKËS SË SHQIPËRISË

Punonjësit dhe strukturat e Gardës së Republikës së Shqipërisë pajisen me armatim, lëndë neuroparalizuese (lëndë kimike për kontrollin e turmave), mjete dhe pajisje të tjera kufizuese për përdorimin e forcës gjatë kryerjes së detyrave të ngarkuara, sipas funksionit organik të çdo punonjësi të Gardës së Republikës së Shqipërisë, sipas kësaj lidhjeje.
Llojet e armatimit, të municioneve dhe të pajisjeve janë, si më poshtë vijon:
1. Armatim
1.1 Armë zjarri për përdorim individual:
a) armë të shkurtra zjarri (pistoletë) kalibër 9 x 19 mm. 
1.2	Armë zjarri për përdorim kolektiv:
a) armë të gjata zjarri automatike kalibër 5.56 x 45 mm deri 9 x 19 mm.
1.3 Armë speciale: 
a) armë ceremoniale;
b) armë të drejtuara me energji (ADE);
c) armë me elektroshok;
ç) armë e ftohtë;
d) armë për përdorim/hedhje të municioneve dhe mjeteve të ndryshme (shotgun/lëshues); 
dh) armë pneumatike;
e) armë e gjatë zjarri me përpikëri të lartë (snajper), gjysmautomatike, kalibër 5.56 x 45 mm deri 12.7 x 99 mm;
ë) armë për sinjalizim;
f) armë për sinjalizim të lehtë akustik;
g) armë të tjera për përdorim, të cilat do të njihen si të tilla nga aktet ndërkombëtare, të ratifikuara me ligj në Republikën e Shqipërisë;
gj) armë zjarri me zhurmëzbutës të montuar;
h) armë zjarri sportive;
i) mjete optike të armëve të zjarrit për shikim dhe shënjim;
j) pjesë kryesore të armëve të zjarrit;
k) pajisje e posaçme për armët e zjarrit.
2. Municion:
a) granata akustike, tymuese dhe verbuese për përdorim policor, të cilat nuk sjellin dëme të pakthyeshme të shëndetit dhe janë në përputhje me legjislacionin në fuqi kundër torturës dhe trajtimeve a dënimeve të tjera mizore, çnjerëzore ose poshtëruese;
b) municione për armët e shkurtra e të gjata të zjarrit, sipas kalibrave përkatës, me të gjitha llojet e cilësisë së veprimit;
c) municione që hidhen me shotgun me saçme: gome, metalike, sintetike;
ç) municione me lëndë kimike (irrituese/ngacmuese) në formë pluhuri ose lëngu për përdorim policor, që hidhen me shotgun/lëshues, me granatë dore, pajisje hedhëse, spray (individual/kolektiv) ose tubat, për mbrojtjen, menaxhimin e kontrollin e turmave, të cilat nuk sjellin dëme të pakthyeshme të shëndetit dhe janë në përputhje me legjislacionin në fuqi kundër torturës dhe trajtimeve a dënimeve të tjera mizore, çnjerëzore ose poshtëruese, me kufi ngacmues 0.05–0.1 mg/m3, kufiri toksik 1–5 mg/m3, indeksi i avullimit 40.000–75000 mg/min/m3;
3. Pajisje kufizuese për përdorimin e forcës
3.1 Pajisje kufizuese për përdorimin e forcës (për përdorim individual):
[bookmark: _GoBack]a) çantë me pllaka antiplumb e hapshme për mbulim VIP-i[footnoteRef:2];  [2:  Personalitete të larta shtetërore.] 

b) jelek antiplumb;
c) kaskë balistike antiplumb;
ç) kaskë plastike;
d) këmishë jelek balistik;
dh) kostum për mbrojtje nga mjetet e forta;
e) mburojë balistike individuale, mburojë plastike për mjetet e forta;
ë) mjete mbrojtëse gjatë qitjes (syze balistike, kufje mbrojtëse për qitje);
f) mjete mbrojtëse nga lëndët kimike e bakteriologjike;
g) pajisje dhe mjete komunikimi;
gj) pajisje dhe mjete ndriçuese;
h) pajisje dhe mjete optike;
i) pajisje dhe mjete orientimi (GPS, busulla);
j) pranga metalike dhe plastike;
k) shkop gome/metalik;
l) veshje antieksploziv.
3.2. Pajisje kufizuese për përdorimin e forcës (për përdorim kolektiv):
a) çantë valixhe antieksploziv, pasqyrë për kontrollin e mjeteve, pasqyrë teleskopike me kamera me rreze infra;
b) detektor kërkimi (metal, eksploziv, lëndë radioaktive/kimike), porta detektorë, skaner për kontrollin e sendeve, aparat eksploziv kërkues;
c) komplet universal xhenier (pincë, thikë, kaçavidë);
ç) pajisje dhe aparate për përcaktimin e pozicionit gjeografik dhe të distancave;
d) pajisje kontrolluese e testuese të qitjes;
dh) pajisje të lehta degazimi, dezinfektimi, si dhe lëndë degazuese e dezinfektuese;
e) pajisje dhe mjete kufizuese (barriera metalike, bllokues rrugësh, zinxhir kolektiv);
ë) pajisje dhe mjete optike (pajisje për shikim mbrapa pengesave; kamera termale, sondë infra të kuqe; dylbi dite dhe nate);
f) pajisje dhe mjete për operacione në lartësi (shkallë portative operacionale; pajisje alpinistike kolektive);
g) pajisje të tjera për përdorim policor, të cilat do të njihen si të tilla nga aktet ndërkombëtare, të ratifikuara me ligj në Republikën e Shqipërisë;
gj) pajisje vëzhgimi dhe zbulimi (dite dhe nate);
h) pajisje për zbulim kimik, biologjik, radioaktiv dhe ndotësit e mjedisit;
i) qen eksplozivkërkues;
j) robotë antieksplozivë dhe të ndryshëm;
k) sisteme dron/antidron dhe pajisje për bllokimin e valëve telefonike;
l) simulatorë trajnimi dhe aftësimi për çdo armë zjarri.
4. Sisteme sigurie, vëzhgimi dhe komunikimi:
a) pajisje dhe mjete komunikimi;
b) pajisje për sisteme e rrjete kompjuterike;
c) sisteme GPS (sisteme të përcaktimit të vendndodhjes);
ç) sisteme të vëzhgimit me kamera, sisteme të akses-kontrollit të personelit, sisteme të kontrollit të automjeteve, sisteme të kontrollit të perimetrit të objekteve, sisteme të sinjalizimit të rrezikut ndaj zjarrit e ujit.
